ORDE do 10 de abril de 2007 sobre aprobación definitiva do Plan Xeral de Ordenación Municipal do Concello de Paradela.
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 20/04/2007

I Antecedentes.
I.1. Na actualidade o concello de Paradela carece de planeamento urbanístico municipal, polo que son de aplicación subsidiaria as normas provinciais do ano 1991.
I.2. Con data do 22-7-2004, emitiuse informe previo á aprobación inicial, de acordo co previsto no artigo 85.1º da Lei 9/2002, do 30 de decembro, de ordenación urbanística e protección do medio rural de Galicia.
I.3. O concello aprobou inicialmente o plan o día 29-11-2004, e someteuno a información pública mediante anuncios nos diarios La Voz de Galicia e El Progreso dos días 15-12-2004 e 16-12-2004, así como no DOG do 16-12-2004. Simultaneamente deuse audiencia aos concellos de Portomarín, O Páramo, Sarria, O Incio, Bóveda, O Saviñao e Taboada. Así mesmo solicitáronse informes da Consellería de Medio Ambiente, da Consellería de Cultura, Comunicación Social e Turismo, da Deputación Provincial de Lugo, da Consellería de Política Territorial, Obras Públicas e Transportes en materia de estradas, da Consellería de Innovación, Industria e Comercio, e da Confederación Hidrográfica del Norte.
I.4. Segundo consta no expediente administrativo remitido, foron emitidos os seguintes informes de carácter sectorial:
* Da Consellería de Cultura, Comunicación Social e Turismo, de datas 1-2-2005, 8-11-2005 e 9-12-2005, todos eles desfavorables, e do 28-12-2005, favorable.
* Da Dirección Xeral de Obras Públicas, do 27-1-2005, favorable pero impoñendo diversas correccións.
* Da Deputación Provincial de Lugo, do 25-4-2005, favorable.
I.5. Constan no expediente os informes emitidos para os efectos previstos no artigo 85.4º da Lei 9/2002: xurídico do 18-11-2005 e 23-12-2005 e técnico do 18-11-2005 e 23-12-2005. Segundo certificación expedida para o efecto, no expediente faise constar que o concello non recibiu o informe que solicitou á Consellería de Medio Ambiente e Desenvolvemento Sostible.
I.6. O plan xeral foi aprobado provisionalmente polo concello en sesión plenaria do 28-12-2005.
I.7. O concello remitiu o PXOM á consellería, para a súa aprobación definitiva, o 29-12-2005 (Rexistro de Entrada do 11-1-2006). Con data do 18-1-2006 requiriuselle ao concello para que emendara as deficiencias que se detectaron no expediente achegado (de conformidade co disposto no segundo parágrafo do artigo 85.5º da Lei 9/2002). O concello remitiu novamente o PXOM o 1-3-2006 (Rexistro de Entrada do 7-3-2006). Debido a que o expediente presentaba aínda certas deficiencias, foi realizado un novo requirimento, ao que o concello deu cumprimento o 18-4-2006 (Rexistro de Entrada do 20-4-2006).
I.8. Por orde da Conselleria de Política Territorial, Obras Públicas e Transportes do 13-7-2006 sobre aprobación definitiva do Plan Xeral de Ordenación Municipal do concello de Paradela (Lugo) acordouse, de conformidade co punto 5 b) do artigo 85 da Lei 9/2002, non outorgar a aprobación definitiva entrementres non se realizasen as modificacións necesarias para corrixir as deficiencias que a propia orde establecía.
I.9. A Dirección Xeral de Desenvolvemento Sostible (Consellería de Medio Ambiente e Desenvolvemento Sostible) declara, mediante Resolución do 6-11-2006, a inviabilidade do sometemento do Plan Xeral de Ordenación Municipal do Concello de Paradela aos trámites previstos no artigo 7 da Lei 9/2006, do 28 de abril, sobre avaliación dos efectos de determinados plans e programas no ambiente.
I.10. Os servizos técnicos e xurídicos municipais emitiron informe con data do 21-12-2006 e 22-12-2006, respectivamente, e o Pleno do Concello de Paradela aprobou o 27-12-2006 as modificacións introducidas no Plan Xeral de Ordenación Municipal.
I.11. O expediente municipal foi remitido a esta consellería para resolver sobre a súa aprobación definitiva, tendo entrada no rexistro desta con data do 11-1-2007 -r.e. 692-.
I.12. A documentación que integra o plan que o concello eleva para a súa aprobación definitiva está datada en novembro de 2006 e conta con dilixencia de aprobación polo Pleno en 27-12-2006.
II. Fundamentos.
II.1. De conformidade co disposto no artigo 89.1º da LOUG correspóndelle á conselleira de Política
Territorial, Obras Públicas e Transportes resolver sobre a aprobación definitiva do Plan Xeral de Ordenación Municipal.
II.2. Segundo o disposto nos artigos 85.7º e 227 da LOUG, para resolver sobre a aprobación definitiva, a consellería debe analizar os seguintes aspectos:
a) A integridade e suficiencia dos documentos que integran o plan.
b) A conformidade do plan coa lexislación urbanística vixente e a adecuación das súas determinacións á protección do medio rural.
c) A incidencia do plan sobre as materias de competencia autonómica e sobre as políticas autonómicas de desenvolvemento sustentable e a articulación das infraestruturas de carácter local cos elementos vertebradores do territorio de alcance supramunicipal.
Segundo reiterada xurisprudencia, a diversidade de intereses concorrentes no ámbito do urbanismo fan do planeamento unha potestade de titularidade compartida polos concellos e a comunidade autónoma, determinando o principio constitucional de autonomía municipal a extensión do control da comunidade autónoma no momento da aprobación definitiva do planeamento, que queda reducida, aos aspectos regrados do plan, respecto dos que existe o control pleno da comunidade, e aqueles aspectos discrecionais que inciden en materias de interese supramunicipal e comunitario, ao entenderse sempre predominante este, sobre o puramente local ou municipal.
III. Análise do contido e determinacións do plan.
Con data do 10-4-2007, a Dirección Xeral de Urbanismo elevou un informe-proposta de resolución, no que se expresan as seguintes cuestións:
Con respecto ao contido da Orde do 13 de xullo de 2006 sobre aprobación definitiva do Plan Xeral de Ordenación Municipal de Paradela, obsérvase que permanecen sen corrixirse un conxunto de deficiencias, que pasan a expoñerse a continuación:
III.1. Solo urbano.
III.1.1. Os terreos comprendidos nos ámbitos denominados RE-1, RA-6, no fragmento do RE-2 situado ao norte do equipamento Q-54, e na prolongación da vía existente entre os RC-3 e RC-7 non cumpren os requisitos que exixe o artigo 11 da Lei 9/2002 para súa clasificación como solo urbano.
III.1.2. As zonas nas que se dan as circunstancias que expresa o artigo 12 b) da Lei 9/2002 débense incluír na categoría de solo urbano non consolidado, o que acontece na zona RE-6, polo que debe incorporarse ao SUNC-1.
III.1.3. Os espazos libres EL-5 e EL-16 localízanse en zonas marxinais e residuais, sen que se asegure axeitadamente a súa accesibilidade, funcionalidade e integración na estrutura urbanística (artigo 47.3º da Lei 9/2002).
III.1.4. Prevense edificacións de vivenda colectiva en baixo e dúas plantas cando na actualidade as edificacións existentes son case todas de baixo e unha planta, aspecto no que ademais se incide na memoria, o que incumpre o disposto nos artigos 46.1º e 104 da Lei 9/2002.
III.1.5. Non se resolve axeitadamente o remate de dúas vías, un ao leste da zona RC-2 e outro ao norte do centro de saúde.
III.1.6. Nos planos de ordenación, a representación de diversos edificios non coincide, en forma e superficie, coa que se observa na correspondente fotografía aérea nin coa que se presentaba nos planos incluídos na documentación sometida anteriormente a aprobación definitiva.
III.1.7. Como conclusión do expresado nos puntos anteriores, e para os efectos de cumprir o disposto no artigo 53.2º da Lei 9/2002, ademais de reparar as deficiencias gráficas referidas, deberá axeitarse a ordenación do solo urbano, de tal maneira que con base nas características do parcelario, a edificación e os espazos libres existentes, se garanta a correcta integración das novas edificacións coas precedentes e co medio circundante, nos termos que expresan os artigos 46.1º e 104 da Lei 9/2002.
III.2. Outras cuestións.
III.2.1. Deben emendarse as seguintes cuestións no tomo denominado normativa urbanística:
* Punto 2.7.6.5: a definición de semisoto non se axusta ao contido do artigo 99 do Regulamento de planeamento, o cal incide tamén na definición de planta baixa, polo que deben substituírse as cifras de 1,5 metros no semisoto e 1,80 metros na planta baixa pola cifra de 1 metro.
* Punto 3.4.8.1: débense establecer as características e condicións das galerías acristaladas, que poden coincidir coas determinacións que se establecen para os balcóns, e deben eliminarse as terrazas entrantes.
III.2.2. Deben emendarse as seguintes cuestións no tomo denominado regulación do solo e ordenanzas da normativa:
* Punto 2.6.3.2: no punto que inclúe entre os usos e actividades autorizables en solo rústico de protección forestal conservativo as prácticas agropecuarias, en especial o cultivo da vide debe engadirse sempre que non precisen a tala de árbores.
* Punto 5.1.6.5.6: debe eliminarse o parágrafo seguinte: Tamén se autorizan bufardas, sempre que se cubran do mesmo material da cuberta e/ou vidro.
IV. Resolución.
Visto canto antecede,
RESOLVO:
1º Aprobar parcialmente, de acordo co disposto no punto 5 a) do artigo 85 da Lei 9/2002, do 30 de decembro, de ordenación urbanística e protección
do medio rural de Galicia o Plan Xeral de Ordenación Municipal do concello de Paradela nos seguintes termos:
a) No tomo denominado Normativa urbanística, no punto 2.7.6.5, a definición de planta semisoto é: aquela que, sobre medición efectuada no punto medio da fachada, presenta a cara inferior do forxado de teito por enriba da rasante da vía ou terreo en contacto coa edificación, e a unha distancia desta de entre 0,50 e 1,00 metros; a definición de planta baixa é: aquela que, sobre medición efectuada no punto medio da fachada, presenta a cara superior do forxado de solo ao nivel da rasante da vía ou terreo en contacto coa edificación, por enriba dela ata un máximo de 1,00 metros ou por debaixo dela ata un máximo de 1,10 metros; e a definición de planta piso é: aquela planta superior á baixa.
b) No tomo denominado Normativa urbanística, no punto 3.4.8.1 as mencións referidas a balcóns fanse extensivas a galerías acristaladas, e elimínase o texto: Admiten terrazas entrantes con profundidade máxima de 3 m.
c) No tomo denominado Regulación do solo e ordenanzas, no punto 2.6.3.2, no punto que di: Prácticas agropecuarias, en especial o cultivo da vide engádese sempre que non precisen a tala de árbores.
e) No tomo denominado Regulación do solo e ordenanzas, no punto 5.1.6.5.6 elimínase o parágrafo seguinte: Tamén se autorizan bufardas, sempre que se cubran do mesmo material da cuberta e/ou vidro.
2º Suspender a aprobación do plan xeral no ámbito do solo urbano de Pacios, até que o concello emende as deficiencias indicadas no punto III.1 desta orde e lle remita o documento corrixido, logo da súa aprobación polo pleno, á consellería para a súa aprobación definitiva.
3º Notifíquese esta orde ao Concello de Paradela.
De conformidade co disposto polos artigos 92 da Lei 9/2002, e 70 da Lei 7/1985, do 2 de abril, reguladora das bases de réxime local, o concello deberá publicar no BOP a normativa e ordenanzas do Plan Xeral de Ordenación Municipal aprobado definitivamente.
Contra esta orde, que pon fin á vía administrativa, cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 10 de abril de 2007.
María José Caride Estévez
Conselleira de Política Territorial, Obras Públicas
e Transportes